**O B R A Z L O Ž E Nj E**

**PRIJEDLOGA REBALANSA BUDžETA REPUBLIKE SRPSKE**

**ZA 2023. GODINU**

**(PO HITNOM POSTUPKU)**

**I USTAVNI I ZAKONSKI OSNOV**

Osnov za donošenje Rebalansa budžeta Republike Srpske za 2023. godinu sadržan je u članu   
70. stav 1. tačka 3. Ustava Republike Srpske, koji je propisao da Narodna skupština donosi plan razvoja, prostorni plan, budžet i završni račun i članu 35. Zakona o budžetskom sistemu Republike Srpske („Službeni glasnik Republike Srpske“, broj: 121/12, 52/14, 103/15 i 15/16) kojim je predviđeno da se rebalansom budžeta Republike, koji na prijedlog Vlade, usvaja Narodna skupština, vrši usklađivanje budžetskih sredstava i izdataka, na nižem, višem ili istom nivou, po postupku identičnom postupku za donošenje budžeta.

**II USKLAĐENOST SA PRAVNIM PORETKOM EVROPSKE UNIJE**

Prema Mišljenju Ministarstva za evropske integracije i međunarodnu saradnju broj:   
17.03-020-2684/23 od 18. oktobra 2023. godine, a nakon uvida u propise Evropske unije i analize odredaba Prijedloga rebalansa Budžeta Republike Srpske za 2023. godinu, po hitnom postupku, nisu ustanovljeni obavezujući izvori prava relevantni za predmet uređivanja dostavljenog prijedloga, zbog čega u Izjavi o usklađenosti stoji oznaka „neprimjenjivo“.

**III RAZLOZI ZA DONOŠENjE REBALANSA BUDžETA**

Budžet Republike Srpske za 2023. godinu, usvojila je Narodna Skupština Republike Srpske na Trideset sedmoj posebnoj sjednici, održanoj 2. novembra 2022. godine („Službeni glasnik Republike Srpske“, broj 112/22).

Po usvajanju Budžeta Republike Srpske za 2023. godinu, unos budžetskih sredstava u trezorski sistem poslovanja vršen je prema usvojenom Budžetu, u skladu sa procjenom ostvarenja priliva budžetskih sredstava, što je definisano članom 7. Zakona o izvršenju budžeta Republike Srpske za 2023. godinu („Službeni glasnik Republike Srpske“, broj 112/22).

U skladu sa odredbama navedenog Zakona vršene su i preraspodjele sredstava unutar i između budžetskih korisnika, što je uticalo na izmjenu strukture rashodovne strane budžeta. Prilikom izrade Budžeta Republike Srpske za 2023. godinu projekcija budžetskih prihoda urađena je sa posebnim oprezom zbog neizvjesnosti u pogledu dužine trajanja situacije prouzrokovane sukobom u Ukrajini, čije su ekonomske posljedice značajne i odražavaju se na različite načine i na privredu Republike Srpske.

Razlog za donošenje Rebalansa budžeta proizilazi iz činjenice da je procjena izvršenja budžetskih prihoda i priliva za 2023. godinu veća od ukupnog iznosa planiranog Budžetom Republike Srpske za 2023. godinu. U strukturi prihoda planiranih Budžetom za 2023. godinu, došlo je do značajnijih odstupanja kod pojedinih vrsta prihoda. Prihodi po osnovu doprinosa i poreza na dohodak biće ostvareni u značajno većem iznosu od iznosa koji je planiran Budžetom za 2023. godinu. Takođe, prihodi od indirektnih poreza biće ostvareni u značajno manjem iznosu od iznosa planiranog Budžetom za 2023. godinu.

Budući da je u toku 2023. godine došlo do promjene u strukturi i visini budžetskih sredstava i budžetskih izdataka, kao i do promjene prioriteta koji se finansiraju iz budžetskih sredstava, Ministarstvo finansija je pokrenulo proceduru izrade i donošenja Rebalansa Budžeta Republike Srpske za 2023. godinu, u skladu sa članom 35. Zakona o budžetskom sistemu Republike Srpske („Službeni glasnik Republike Srpske“, broj: 121/12, 52/14, 103/15 i 15/16).

**IV RAZLOZI ZA DONOŠENjE REBALANSA BUDžETA PO HITNOM POSTUPKU**

U skladu sa članom 213. stav 2. Poslovnika Narodne skupštine Republike Srpske („Službeni glasnik Republike Srpske“, broj 66/20) data je mogućnost, izuzetno, za donošenje zakona i drugih opštih akata po hitnom postupku, u slučaju kada se uređuju pitanja i odnosi nastali usljed okolnosti koje nisu mogle da se predvide, a nedonošenje zakona ili opšteg akta po hitnom postupku moglo bi prouzrokovati štetne posljedice po život i zdravlje ljudi, bezbjednost Republike i rad organa i organizacija ili ako je to u opštem interesu.

Razlog za donošenje Rebalansa budžeta Republike Srpske za 2023. godinu, po hitnom postupku, je obezbjeđenje sredstava za realizaciju obaveza koje su proistekle iz zakonskih i podzakonskih akata u tekućoj godini.

Zbog neophodnosti stvaranja preduslova za realizaciju stvorenih obaveza, potrebno je usvojiti Prijedlog rebalansa Budžeta Republike Srpske za 2023. godinu po hitnom postupku, kako bi se mogli ispoštovati svi predviđeni rokovi za realizaciju nastalih obaveza.

Neusvajanje Prijedloga rebalansa Budžeta Republike Srpske za 2023. godinu, po hitnom postupku, može da ima za posljedicu neizmirivanje obaveza u skladu sa dinamikom njihovog dospijeća, te nemogućnost realizacije mjera koje su proistekle iz zakonskih i podzakonskih akata u toku godine.

Uvažavajući navedeno, pripremljen je Prijedlog rebalansa Budžeta Republike Srpske za 2023. godinu, po hitnom postupku.

**V OBRAZLOŽENjE PREDLOŽENIH RJEŠENjA**

**OPŠTI DIO**

Strategijom upravljanja javnim finansijama Republike Srpske za period 2021-2025. godina, planirano je, pored fonda 01, uključivanje u budžet i ostalih izvora sredstava koji se evidentiraju na računovodstvenim fondovima od 02 do 05 i njima pripadajućih rashoda i izdataka. Budžetom Republike Srpske za 2022. godinu realizovano je uključivanje fonda 02 u budžet. Fond prihoda 02 po posebnim propisima se koristi za evidentiranje sredstava, koja se koriste samo u posebne svrhe, kao i aktivnosti, koje se finansiraju iz tih sredstava (npr. vlastiti prihodi budžetskih korisnika kojima je Zakonom o izvršenju budžeta dato pravo da njima raspolažu), a nisu uključeni u opšti fond, koji predstavlja budžet u užem smislu.

U Opštem dijelu budžeta, stavljanjem u odnos planiranih budžetskih prihoda i rashoda, kao i planiranih primitaka i izdataka za nefinansijsku imovinu, prezentuju se informacije o planiranom budžetskom rezultatu (budžetskom suficitu ili budžetskom deficitu) i načinu njegovog finansiranja (tj. raspodjele ili pokrivanja), u skladu sa propisanom i usvojenom metodologijom utvrđivanja i izvještavanja o izvršenju budžeta.

Budžetom Republike Srpske za 2023. godinu, za opšti fond 01, planiran je budžetski deficit u iznosu od 261,2 miliona KM, dok je Prijedlogom Rebalansa budžeta Republike Srpske za 2023. godinu planiran budžetski deficit u iznosu od 255,4 miliona KM.

Planirani budžetski deficit u iznosu od 255,4 miliona KM pokriće se neto finansiranjem, odnosno razlikom između planiranih primitaka od finansijske imovine, zaduživanja i ostalih primitaka i izdataka za finansijsku imovinu, izdataka za otplatu duga i ostalih izdataka.

Prijedlogom rebalansa Budžeta Republike Srpske za 2023. godinu, za fond 02 po posebnim propisima planiran je budžetski deficit od 12,1 miliona KM, što je rezultat neutrošenih sredstava iz ranijeg perioda.

**BUDžETSKI PRIHODI I PRIMICI ZA NEFINANSIJSKU IMOVINU**

Projekcije prihoda u Prijedlogu rebalansa Budžeta Republike Srpske za 2023. godinu zasnovane su na:

* revidiranim makroekonomskim projekcijama, koje uzimaju u obzir posljedice situacije prouzrokovane nastavljenim sukobima u Ukrajini,
* ostvarenju prihoda u prvih devet mjeseci 2023. godine i
* efektima zakonskih izmjena u toku 2023. godine.

Ukupni budžetski prihodi i primici za nefinansijsku imovinu u 2023. godini iznose 4.223,2 miliona KM, što predstavlja uvećanje od 80,5 miliona KM, odnosno 1,9% u odnosu na sredstva planirana Budžetom Republike Srpske za 2023. godinu.

**Poreski prihodi**

Poreske prihode čine: prihod od poreza na dobit, prihod od poreza na dohodak, prihod od indirektnih poreza, prihod od doprinosa za penzijsko i invalidsko osiguranje i ostali poreski prihodi.

Poreski prihodi iznose 3.866,6 miliona KM u Prijedlogu rebalansa Budžeta Republike Srpske za 2023. godinu, što je više za 44,6 miliona KM ili 1,2% u odnosu na poreske prihode planirane Budžetom Republike Srpske za 2023. godinu.

***Prihodi od indirektnih poreza***

Naplatu i raspodjelu prihoda od indirektnih poreza vrši Uprava za indirektno oporezivanje, u skladu sa Zakonom o sistemu indirektnog oporezivanja u BiH i Zakonom o uplatama na Jedinstveni račun i raspodjeli prihoda. Prihodi od indirektnih poreza sa Jedinstvenog računa Uprave se raspoređuju tako da se, nakon izdvajanja sredstava rezervi (povrat), izdvoje unaprijed utvrđena sredstva za finansiranje institucija BiH, zatim 3,55% za Brčko Distrikt, a preostali iznos se dijeli između entiteta prema privremenim koeficijentima raspodjele prihoda od indirektnih poreza.

Iz pripadajućeg dijela prihoda Republike Srpske direktno se vrši uplata za servisiranje spoljnog duga, a preostali dio sredstava sa Jedinstvenog računa UIO raspoređuje se između budžeta Republike Srpske, budžeta opština/gradova i JP „Putevi Republike Srpske“, u skladu sa Zakonom o budžetskom sistemu Republike Srpske.

Projekcija prihoda od indirektnih poreza za 2023. godinu zasnovana je na:

* projekcijama kretanja osnovnih makroekonomskih pokazatelja za 2023. godinu,
* projekciji spoljnog duga za 2023. godinu, iz oktobra 2023. godine,
* izmjenama Zakona o akcizama u BiH,
* iznosima koji se izdvajaju za budžet zajedničkih institucija BiH i
* trendovima u naplati prihoda od indirektnih poreza.

Od projektovanih ukupnih prihoda od indirektnih poreza, Prijedlogom rebalansa Budžeta Republike Srpske za 2023. godinu planiran je iznos od 1.857,5 miliona KM (sa ino dugom od 410,9 miliona KM), što predstavlja umanjenje za 50,0 miliona KM ili 2,6% u odnosu na sredstva planirana Budžetom Republike Srpske za 2023. godinu.

Prosječni koeficijent raspodjele sredstava sa jedinstvenog računa UIO za period   
januar-septembar 2023. godine iznosi 33,96% za Republiku Srpsku i niži je u odnosu na isti period 2022. godine, kada je iznosio 34,33%. Osim nižeg koeficijenta raspodjele, na pad prihoda od indirektnih poreza u 2023. godini uticalo je usvajanje Zakona o budžetu institucija BiH i međunarodnih obaveza BiH za 2023. godinu, u martu 2023. godine, čime je povećan iznos koji se izdvaja iz prihoda od indirektnih poreza za zajedničke institucije BiH za 155,0 miliona KM i iznosi 1.020,5 miliona KM za 2023. godinu. Takođe, u 2023. godini došlo je i do smanjenja prihoda od akciza na duvanske prerađevine, što je prouzrokovano izmjenom Zakona o akcizama u BiH, koja se odnosi na rokove obračuna obaveza i rokove plaćanja akciza.

***Porez na dobit***

Prijedlogom rebalansa Budžeta Republike Srpske za 2023. godinu planirano je da će ovaj prihod iznositi 367,2 miliona KM, što predstavlja umanjenje od 4,5 miliona KM ili 1,2% u odnosu na sredstva planirana Budžetom Republike Srpske za 2023. godinu.

Navedena projekcija uzima u obzir dosadašnje kretanje prihoda od poreza na dobit i očekivanu naplatu do kraja godine. Porez na dobit plaća se akontativno na osnovu očekivanih rezultata poslovanja, dok se eventualna razlika po utvrđenom finansijskom rezultatu na kraju obračunske godine uplaćuje najkasnije do 31.03. naredne godine. Inflatorna kretanja u toku 2022. godine i rast domaće potrošnje imali su pozitivan uticaj na kretanje prihoda od poreza na dobit, pa je prilikom izmirivanja obaveza po godišnjim prijavama ostvaren rast prihoda u 2023. godini. Prema podacima APIF-a dobit prije oporezivanja privrednih subjekata u Republici Srpskoj za 2022. godinu veća je za 22% u odnosu na 2021. godinu, što je uticalo na veće uplate poreza po godišnjoj prijavi u 2023. godini. Rast prihoda po godišnjim prijavama je veći od iznosa planiranog Budžetom, međutim prihodi od akontacija su manji od prvobitnih projekcija, te se iz tog razloga javlja potreba za korekcijom ovog prihoda na niže.

***Porez na dohodak***

Prihodi od poreza na dohodak planirani su u iznosu od 266,2 miliona KM u Prijedlogu rebalansa Budžeta Republike Srpske za 2023. godinu, što predstavlja uvećanje prihoda po ovom osnovu za 39,8 miliona KM ili 17,6% u odnosu na sredstva planirana Budžetom Republike Srpske za 2023. godinu.

Na pomenuti rast najvećim dijelom uticala je veća uplata po godišnjim prijavama, zatim rast najniže plate sa 650 KM na 700 KM od januara 2023. godine, rast broja zaposlenih, kao i rast plata u javnom i privatnom sektoru. Naime, novim setom zakona o platama koji su stupili na snagu 01.01.2023. godine, povećani su platni koeficijenti zaposlenim kojima je neto plata ispod prosječne neto plate u Republici Srpskoj, u organima uprave Republike Srpske, javnim ustanovama u oblasti zdravstva, javnim službama Republike Srpske, osnovnim i srednjim školama i đačkim domovima, Ministarstvu unutrašnjih poslova Republike Srpske, institucijama pravosuđa, u oblasti kulture i u oblasti visokog obrazovanja i studentskog standarda. U periodu januar-avgust 2023. godine prosječna neto plata iznosi 1.266 KM i veća je za 13,7% u odnosu na isti period 2022. godine (kada je iznosila 1.113 KM). Takođe, ukupan broj zaposlenih na dan 31. mart 2023. godine iznosio je 290.237 lica i predstavlja rast od 2,1% (5.977 lica) u odnosu na isti mjesec prethodne godine, dok je u odnosu na septembar 2022. godine broj zaposlenih veći za 0,4% (1.139 lica).

***Doprinosi za socijalno osiguranje***

Prihodi po osnovu doprinosa za penzijsko i invalidsko osiguranje u Prijedlogu rebalansa Budžeta Republike Srpske za 2023. godinu iznose 1.355,8 miliona KM, što predstavlja uvećanje od 59,3 miliona KM ili 4,6% u odnosu na sredstva planirana Budžetom Republike Srpske za 2023. godinu.

Navedena procjena je usklađena sa dosadašnjim kretanjem prihoda od ovog doprinosa i rastom plata i broja zaposlenih u Republici Srpskoj u toku 2023. godine.

***Ostali poreski prihodi***

Ostali poreski prihodi (indirektni porezi van Jedinstvenog računa UIO i porezi na imovinu) planirani su u iznosu od 19,8 miliona KM, što je na istom nivou u odnosu na sredstva planirana Budžetom Republike Srpske za 2023. godinu.

Projekcija ovih prihoda je usklađena sa dosadašnjim trendovima u naplati prihoda i očekivanim uplatama do kraja tekuće godine.

**Neporeski prihodi**

Neporeski prihodi u Prijedlogu rebalansa Budžeta Republike Srpske za 2023. godinu iznose 348,7 miliona KM, što predstavlja uvećanje od 34,5 miliona KM ili 11,0% u odnosu na sredstva planirana Budžetom Republike Srpske za 2023. godinu.

Projekcija neporeskih prihoda je usklađena sa njihovim trendom kretanja u periodu januar -septembar 2023. godine i očekivanom naplatom u periodu oktobar - decembar 2023. godine.

Najznačajniji rast prihoda u Prijedlogu rebalansa Budžeta Republike Srpske za 2023. godinu odnosi se na prihode od dividende, učešća u kapitalu i sličnih prava za 23,0 miliona KM u odnosu na sredstva planirana Budžetom Republike Srpske za 2023. godinu.

Planirani prihodi od naknada za priređivanje igara na sreću iznose 103,6 miliona KM i veći su za 8,6 miliona KM, odnosno 9,0% u odnosu na sredstva planirana Budžetom Republike Srpske za 2023. godinu. Značajan rast ovih prihoda rezultat je nastavka primjene novog Zakona o igrama na sreću i naplate licenci u 2023. godini.

Prihodi od pružanja javnih usluga planirani su u iznosu od 31,5 miliona KM u Prijedlogu rebalansa Budžeta Republike Srpske za 2023. godinu i veći su za 3,3 miliona KM ili 11,8% u odnosu na sredstva planirana Budžetom Republike Srpske za 2023. godinu.

Prihodi po osnovu ostalih naknada po raznim osnovama veći su za 1,6 miliona KM ili čak 26,0% u odnosu na sredstva planirana Budžetom Republike Srpske za 2023. godinu, dok su ostali neporeski prihodi veći za 1,5 miliona KM u odnosu na sredstva planirana Budžetom Republike Srpske za 2023. godinu.

Prihodi od novčanih kazni planirani su u iznosu od 35,4 miliona KM, što predstavlja uvećanje od 0,9 miliona KM ili 2,7% u odnosu na sredstva planirana Budžetom Republike Srpske za 2023. godinu. U 2023. godini nastavljene su pojačane aktivnosti koje se sprovode u domenu kontrole bezbjednosti učesnika u saobraćaju, što je dovelo do značajnijeg rasta ovog prihoda.

Prihodi od kamata i ostalih naknada na date zajmove planirani su u iznosu od   
21,9 miliona KM i manji su za 1,5 miliona KM ili 6,6% u Prijedlogu rebalansa Budžeta Republike Srpske za 2023. godinu u odnosu na sredstva planirana Budžetom Republike Srpske za 2023. godinu.

Republičke sudske takse planirane su u iznosu od 15,3 miliona KM i manje su za   
1,1 milion KM ili 6,7% u odnosu na sredstva planirana Budžetom Republike Srpske za 2023. godinu.

Prihodi od naknada za veterinarsko-sanitarne preglede i naknada za izvađeni materijal iz vodotoka manji su za po 0,6 miliona KM u odnosu na sredstva planirana Budžetom Republike Srpske za 2023. godinu.

Prihodi od naknada za šume planirani su u iznosu od 24,1 milion KM i manji su za   
0,3 miliona KM ili 1,2% u odnosu na sredstva planirana Budžetom Republike Srpske za 2023. godinu.

Prihodi od kamata na gotovinu i gotovinske ekvivalente manji su za 0,1 milion KM u odnosu na sredstva planirana Budžetom Republike Srpske za 2023. godinu.

**Transferi između ili unutar jedinica vlasti**

Transferi između ili unutar jedinica vlasti planirani su u iznosu od 6,6 miliona KM, što predstavlja neznatno veći iznos u odnosu na sredstva planirana Budžetom Republike Srpske za 2023. godinu, kojim je planiran iznos od 6,4 miliona KM.

**Primici za nefinansijsku imovinu**

Primici za nefinansijsku imovinu su planirani u iznosu od 1,2 miliona KM.   
Na ovoj poziciji sredstva nisu bila planirana Budžetom Republike Srpske za 2023. godinu.

**UKUPNA BUDžETSKA SREDSTVA - FOND 01**

Ukupna budžetska sredstva planirana Prijedlogom rebalansa Budžeta Republike Srpske za 2023. godinu iznose 5.523,0 miliona KM, što predstavlja uvećanje od 140,0 miliona KM, odnosno 2,6% u odnosu na ista predviđena Budžetom Republike Srpske za 2023. godinu.

Ukupna budžetska sredstva, pored ukupnih budžetskih prihoda i primitaka za nefinansijsku imovinu, uključuju i primitke u ukupnom iznosu od 1.299,8 miliona KM, koji se odnose na primitke od finansijske imovine, primitke od zaduživanja i ostale primitke.

**PRIHODI I PRIMICI BUDžETSKIH KORISNIKA OSTVARENI PO POSEBNIM PROPISIMA - FOND 02**

Pojedini budžetski korisnici ostvaruju vlastite prihode, u skladu sa materijalnim propisima obavljajući nadležne aktivnosti, koji su klasifikovani prema fondovskoj klasifikaciji u okviru fonda 02 - Prihodi po posebnim propisima. Način trošenja prihoda ostvarenih po posebnim propisima regulisan je odredbama Zakona o izvršenju budžeta Republike Srpske za 2023. godinu, a planirani su u iznosu od 276,7 miliona KM.

**BUDžETSKI RASHODI I IZDACI ZA NEFINANSIJSKU IMOVINU**

Budući da je u toku 2023. godine došlo do promjene u strukturi i iznosu budžetskih sredstava i izdataka, Ministarstvo finansija je pokrenulo proceduru izrade i donošenja Rebalansa Budžeta Republike Srpske za 2023. godinu, što je u skladu sa članom 35. Zakona o budžetskom sistemu Republike Srpske („Službeni glasnik Republike Srpske“, broj: 121/12, 52/14, 103/15 i 15/16).

Procedura izrade Prijedloga Rebalansa budžeta Republike Srpske za 2023. godinu pokrenuta je dana, 26.09.2023. godine, upućivanjem dopisa budžetskim korisnicima, u cilju dostavljanja potrebnih podatka za njegovu izradu.

Budžet Republike Srpske za 2023. godinu predstavlja okvir za izradu Prijedloga rebalansa Budžeta Republike Srpske za 2023. godinu, koji se koriguje za izvršene realokacije, uzimajući u obzir obaveze prostekle iz zakonskih i podzakonskih akta u tekućoj godini, kao i drugih politika i prioriteta Vlade Republike Srpske, uz iskazivanje maksimalnih ušteda na određenim pozicijima, ukoliko za to postoje mogućnosti.

Nakon analize dostavljenih zahtjeva i obavljenih konsultacija sa budžetskim korisnicima, Ministarstvo finansija je pripremilo Prijedlog Rebalansa budžeta Republike Srpske za 2023. godinu do iznosa planiranog ostvarenja prihoda i primitika, uvažavajući nastale obaveze u tekućoj godini proistekle iz zakonskih i podzakonskih akata, kao i mjera Vlade Republike Srpske.

Ukupni budžetski rashodi i izdaci za nefinansijsku imovinu u 2023. godini iznose 4.478,5 miliona KM za fond 01, a 194,6 miliona KM za fond 02.

**FUNKCIONALNA KLASIFIKACIJA RASHODA I NETO IZDATAKA ZA NEFINANSIJSKU IMOVINU**

Klasifikacija vladinih funkcija (COFOG - Classification of the Functions of the Government) proizvedena je od strane Organizacije za ekonomsku saradnju i razvoj (OECD) i objavljena od strane Odjeljenja za statistiku Ujedinjenih nacija.

Funkcionala klasifikacija predstavlja klasifikaciju socioekonomskih ciljeva koje vlade žele da postignu kroz različite vrste potrošnje.

Funkcionalana klasifikacija sastoji se od deset odjeljaka, kako slijedi:

**01 - Opšte javne usluge,**

**02 - Odbrana,**

**03 - Javni red i sigurnost,**

**04 - Ekonomski poslovi,**

**05 - Zaštita životne sredine,**

**06 - Stambeni i zajednički poslovi,**

**07 - Zdravstvo,**

**08 - Rekreacija, kultura i religija,**

**09 - Obrazovanje i**

**10 - Socijalna zaštita.**

Funkcionalna klasifikacija se primjenjuje na rashode i neto nabavku nefinansijskih sredstava. Izdaci za finansijsku imovinu i otplatu dugova, te sredstva budžetske rezerve nisu predmet razvrstavanja po funkcionalnoj klasifikaciji.

***Strukturu budžetskih rashoda i izdataka čine:***

**Rashodi za lična primanja zaposlenih** Rebalansom budžeta za 2023. godinu iznose 1.113,2 miliona KM, što predstavlja umanjenje od 19,4 miliona KM, odnosno 1,7% u odnosu na sredstva planirana Budžetom Republike Srpske za 2023. godinu.

Rashodi za bruto plate su planirani u skladu sa Zakonom o platama zaposlenih u organima uprave Republike Srpske, Zakonom o platama zaposlenih u institucijama pravosuđa Republike Srpske, Zakonom o platama zaposlenih u Ministarstvu unutrašnjih poslova Republike Srpske, Zakonom o platama zaposlenih u oblasti prosvjete i kulture Republike Srpske i Zakonom o platama i naknadama sudija i tužilaca u Republici Srpskoj, te Odlukom o utvrđivanju cijene rada u iznosu od 110 KM i drugim zakonskim i podzakonskim aktima koji regulišu ovu oblast.

U okviru ove grupe rashoda na fondu 02 planirana su sredstva u iznosu od 5,8 miliona KM.

**Rashodi po osnovu korišćenja roba i usluga** Rebalansom budžeta za 2023. godinu iznose 171,1 miliona KM, što predstavlja umanjenje od 18,8 miliona KM, odnosno 9,9% u odnosu na sredstva planirana Budžetom Republike Srpske za 2023. godinu.

Najznačajnija sredstva u okviru ove grupe rashoda se izdvajaju za rashode po osnovu utroška energije, komunalnih, komunikacionih i transportnih usluga, rashode po osnovu putovanja i smještaja, te rashode za stručne usluge.

U okviru ove grupe rashoda na fondu 02 planirana su sredstva u iznosu od 22,2 miliona KM.

**Rashodi finansiranja i drugi finansijski troškovi** Rebalansom budžeta za 2023. godinu iznose 191,0 miliona KM, što predstavlja umanjenje od 35,5 miliona KM, odnosno   
15,7% u odnosu na sredstva planirana Budžetom Republike Srpske za 2023. godinu.

Projekcija ove grupe rashoda je u skladu sa planom otplate ino i unutrašnjeg zaduženja, ažuriranog plana povlačenja sredstava po investicionim kreditima u 2023. godini, planiranog finansiranja budžeta za 2023. godinu, te kalendara emisija dugoročnih obveznica.

U okviru ove grupe rashoda na fondu 02 planirana su sredstva u iznosu od 0,1 milion KM.

**Subvencije** Rebalansom budžeta za 2023. godinu iznose 224,3 miliona KM, što predstavlja umanjenje od 12,6 miliona KM, odnosno 5,3% u odnosu na sredstva planirana Budžetom Republike Srpske za 2023. godinu.

Subvencije se doznačavaju isključivo proizvođačima učinaka (robe i usluga), a ne krajnjim potrošačima i imaju za cilj da utiču na obim proizvodnje, cijenu po kojoj se učinci prodaju ili nadoknadu proizvođaču po nekom drugom osnovu.

Najznačajnija sredstva u okviru ove grupe rashoda se izdvajaju za subvencije za podsticaj razvoja poljoprivrede i sela, u iznosu od 180,0 miliona KM, subvencije na ime podsticaja za povećanje plate radnika, u iznosu od 15,6 miliona KM i subvencija preduzeću „Željeznice Republike Srpske“, u iznosu od 10,0 miliona KM.

U okviru ove grupe rashoda na fondu 02 nisu planirana sredstva.

**Grantovi** Rebalansom budžeta za 2023. godinu iznose 169,8 miliona KM, što predstavlja uvećanje od 52,1 miliona KM u odnosu na sredstva planirana Budžetom Republike Srpske za 2023. godinu.

Sredstva granta iz budžeta Republike Srpske obuhvataju tekuće i kapitalne grantove neprofitnim subjektima, kao što su organizacije i udruženja za afirmaciju porodice i zaštitu prava žena, djece, izbjeglih i raseljenih lica, boraca i osoba sa invaliditetom, organizacija i udruženja u oblasti zdravstvene i socijalne zaštite, obrazovanja, nauke, kulture, ekonomske i pravne saradnje, humanitarne, sportske i omladinske, etničke, vjerske i političke organizacije i udruženja i slično.

U okviru ove grupe rashoda najznačajnija uvećanja su u okviru Javnih investicija, u iznosu od 15,5 miliona KM, Ministarstva zdravlja i socijalne zaštite, u iznosu od 24,7 miliona KM i Ministarstva porodice, omladine i sporta, u iznosu od 15,5 miliona KM.

U okviru ove grupe rashoda na fondu 02 planirana su sredstva u iznosu od 148,3 miliona KM, od čega se 147,4 miliona KM odnosi na trošenje prihoda od putarina kao vrste indirektnih poreza plaćenih na naftne derivate i koja se koriste u skladu sa propisima iz ove oblasti, a planirana su u okviru Ostale budžetske potrošnje.

**Doznake na ime socijalne zaštite koje se isplaćuju iz budžeta Republike** Rebalansom budžeta za 2023. godinu iznose 376,1 miliona KM, što predstavlja uvećanje od 7,2 miliona KM, odnosno 2,0% u odnosu na sredstva planirana Budžetom Republike Srpske za 2023. godinu.

U okviru ove grupe rashoda u budžetu Republike Srpske planiraju se sredstva za sljedeće namjene: lične, porodične i civilne invalidnine, socijalnu zaštitu, borački dodatak, zdravstvenu zaštitu boraca, vojnih invalida, PPB i CŽR, za rješavanje problema izbjeglica i raseljenih lica, stipendije i za prevoz učenika.

Uvećanje ove grupe rashoda je u najvećoj mjeri rezultat uvećanja doznaka za borački dodatak,u skladu sa izmjenama Uredbe o boračkom dodatku, u iznosu od 20,0 miliona KM. Uredbom je stvorena mogućnost da svi kategorisani borci, koji se nalaze u evidenciji Ministarstva rada i boračko - invalidske zaštite, mogu da podnesu zahtjev za ostvarivanje prava na mjesečni borački dodatak.

Zahtjev za ostvarivanje prava na mjesečni borački dodatak mogu da podnesu borci svih kategorija sa navršenih 45 godina života.

Uvećane su i doznake za porodične, lične i civilne invalidnine, u ukupnom iznosu od 2,4 miliona KM.

U okviru ove grupe rashoda planirana su sredstva za pružanje finansijske pomoći nezaposlenom roditelju četvoro i više djece u Republici Srpskoj, u iznosu od 57,0 miliona KM, što je u skladu sa brojem korisnika ovog prava.

U okviru ove grupe rashoda na fondu 02 nisu planirana sredstva.

**Doznake na ime socijalne zaštite koje isplaćuju institucije obaveznog socijalnog osiguranja** Rebalansom budžeta za 2023. godinu iznose 1.614,5 miliona KM, što predstavlja uvećanje od 69,5 miliona KM, odnosno 4,5% u odnosu na sredstva planirana Budžetom Republike Srpske za 2023. godinu.

Doznake po osnovu penzijskog osiguranja su planirane prema dosadašnjem kretanju broja korisnika penzija i očekivanog broja korisnika u narednom periodu.

U okviru ove grupe rashoda na fondu 02 nisu planirana sredstva.

**Rashodi po sudskim rješenjima** Rebalansom budžeta za 2023. godinu iznose 3,0 miliona KM, što predstavlja umanjenje od 3,9 miliona KM.

U okviru ove grupe rashoda na fondu 02 planirana su sredstva u iznosu od 0,1 milion KM.

**Transferi između različitih jedinica vlasti** Rebalansom budžeta za 2023. godinu iznose 367,5 miliona KM, što predstavlja uvećanje od 8,8 miliona KM, odnosno 2,5% u odnosu na sredstva planirana Budžetom Republike Srpske za 2023. godinu.

U okviru ove grupe rashoda najznačajnija izdvajanja iz budžeta Republike Srpske su za *Fond za zdravstveno osiguranje*, a to su: Transfer Fondu zdravstvenog osiguranja u skladu sa Zakonom o zdravstvenom osiguranju, u iznosu od 145,9 miliona KM, Transfer Fondu zdravstvenog osiguranja za poseban program lijekova, u iznosu od 71,6 miliona KM, Transfer Fondu za zdravstveno osiguranje za izmirenje obaveza prema dijaliznim centrima, u iznosu od 9,0 miliona KM, Transfer Fondu za zdravstveno osiguranje za zdravstvenu zaštitu boraca, vojnih invalida, PPB i CŽR, u iznosu od 14,0 miliona KM, Transfer Fondu za zdravstveno osiguranje za zdravstvenu zaštitu izbjeglica, raseljenih lica i povratnika, u iznosu od 0,1 milion KM i Transfer Fondu za zdravstveno osiguranje za vantjelesnu oplodnju, u iznosu od 3,3 miliona KM.

U skladu sa Zakonom o socijalnoj zaštiti, planirana su sredstva u iznosu od 39,7 miliona KM, kao transfer jedinicama lokalne samouprave, a sufinansiraju se i prava na novčanu pomoć i prava na dodatak za pomoć i njegu drugog lica (prava koja se u visini od 50% planiraju u budžetu Republike Srpske, a 50% u budžetu jedinica lokalne samouprave), te zdravstveno osiguranje korisnika navedenih prava i finansiranje prava na podršku u izjednačavanju mogućnosti djece i omladine sa smetnjama u razvoju.

Na poziciji *Transfer Fondu dječije zaštite*, planiran je iznos od 40,0 miliona KM, a odnosi se na finansiranje prava iz Zakona o dječijoj zaštiti. Pored toga, planiran je i Transfer Fondu dječije zaštite u iznosu od 0,9 miliona KM za finansiranje prava pronatalitetnog dodatka koji ostvaruje majka sa prebivalištem u Republici Srpskoj za svako trećerođeno i četvororođeno dijete, bez obzira na materijalni status porodice i mjesto rođenja djeteta.

U okviru ove grupe rashoda planiran je i *Transfer Fondu solidarnosti za dijagnostiku i liječenje oboljenja, stanja i povreda djece u inostranstvu*, u iznosu od 0,6 miliona KM, u skladu sa članom 6. Zakona o Fondu solidarnosti za dijagnostiku i liječenje oboljenja, stanja i povreda djece u inostranstvu, kojim je definisano i da Fond prikuplja sredstva iz budžeta Republike Srpske, u iznosu od 0,025% ostvarenih poreskih i neporeskih prihoda u prethodnoj fiskalnoj godini, umanjenih za iznos doprinosa za socijalno osiguranje.

U okviru ove grupe rashoda planiran je dio sredstava po osnovu Programa socijalnog zbrinjavanja radnika koji se uplaćuje Zavodu za zapošljavanje Republike Srpske, u iznosu od   
0,1 milion KM, od ukupno 4,1 miliona KM koja su planirana za navedeni Program, u skladu sa pravilima knjigovodstvenog evidetiranja.

U okviru ove grupe rashoda na fondu 02 planirana su sredstva u iznosu od 0,1 milion KM.

**Transferi unutar iste jedinice vlasti** Rebalansom budžeta za 2023. godinu iznose 62,7 miliona KM, što predstavlja uvećanje od 6,1 milion KM, u odnosu na sredstva planirana Budžetom Republike Srpske za 2023. godinu.

Planirano uvećanje je u najvećoj mjeri rezultat planiranja dodatnih sredstava u okviru Ostale budžetske potrošnje, koja se odnose na transfer Kompenzacionom fondu Republike Srpske, u iznosu od 2,0 miliona KM, te Fondu solidarnosti Republike Srpske, u iznosu od 8,0 miliona KM.

U okviru ove grupe rashoda planiran je dio sredstava po osnovu Programa socijalnog zbrinjavanja radnika, u iznosu od 4,0 miliona KM, od ukupno 4,1 milion KM, koja su planirana za navedeni Program.

U okviru ove grupe rashoda na fondu 02 planirana su sredstva u iznosu od 0,1 miliona KM.

**Izdaci za nefinansijsku imovinu** Rebalansom budžeta za 2023. godinu iznose 182,6 miliona KM, što predstavlja uvećanje od 26,5 miliona KM, odnosno 17,0% u odnosu na sredstva planirana Budžetom Republike Srpske za 2023. godinu.

Planirano uvećanje je u najvećoj mjeri rezultat uvećanja ove vrste rashoda u okviru Javnih investicija, u iznosu od 16,6 miliona KM, u okviru Ministarstva zdravlja i socijalne zaštite, u iznosu od 1,1 miliona KM i u okviru Ministarstva prosvjete i kulture, u iznosu od   
2,0 miliona KM.

U okviru ove grupe rashoda na fondu 02 planirana su sredstva u iznosu od 17,9 miliona KM, od toga u okviru Republičke uprave civilne zaštite 6,2 miliona KM, u okviru Ministarstva unutrašnjih poslova 1,1 milion KM, u okviru Kazneno - popravnog zavoda Banja Luka 0,7 miliona KM, u okviru Kazneno - popravnog zavoda Foča 1,5 miliona KM, u okviru Kazneno - popravnog zavoda Bijeljina 0,4 miliona KM, u okviru Kazneno - popravnog zavoda Istočno Sarajevo 1,2 miliona KM, u okviru Univerziteta u Banjoj Luci 2,0 miliona KM i u okviru Univerziteta u Istočnom Sarajevu 2,8 miliona KM.

**Izdaci za finansijsku imovinu** Rebalansom budžeta za 2023. godinu iznose 1,2 miliona KM, što predstavlja uvećanje od 0,7 miliona KM, u odnosu na sredstva planirana Budžetom Republike Srpske za 2023. godinu.

U okviru ove grupe rashoda na fondu 02 nisu planirana sredstva.

**Izdaci za otplatu dugova** Rebalansom budžeta za 2023. godinu iznose 988,3 miliona KM. Projekcija ovih izdataka je u skladu sa planom otplate ino i unutrašnjeg zaduženja, ažuriranog plana povlačenja sredstava po investicionim kreditima u 2023. godini, planiranog finansiranja Budžeta Republike Srpske za 2023. godinu, kalendara emisija dugoročnih obveznica, te očekivanog kretanja kamatnih stopa i deviznih kurseva u narednom periodu.

U okviru ove grupe rashoda na fondu 02 planirana su sredstva u iznosu od 0,001 milion KM.

**Ostali izdaci** Rebalansom budžeta za 2023. godinu iznose 55,0 miliona KM, što predstavlja umanjenje od 1,3 miliona KM, odnosno 2,2% u odnosu na sredstva planirana Budžetom Republike Srpske za 2023. godinu.

U okviru ove grupe izdataka planirana su sredstva za evidentiranje izdataka po osnovu poreza na dodatu vrijednost, izdataka za otplatu neizmirenih obaveza iz ranijih godina, izdataka po osnovu povrata poreza na dohodak i povrata javnih prihoda, izdataka za odštetne zahtjeve po osnovu penzija, kao i ostalih izdataka iz transakcija sa drugim jedinicama vlasti u okviru kojih se planiraju i izdaci za naknade plata za bolovanja koji se refundiraju od fondova obaveznog socijalnog osiguranja.

U okviru ove grupe izdataka prikazani su ostali izdaci iz transakcija sa drugim jedinicama vlasti, u iznosu od 25,2 miliona KM, koji se odnose na bolovanja preko 30 dana i porodiljsko odsustvo i refundiraju se od fondova obaveznog socijalnog osiguranja.

U okviru ove grupe rashoda na fondu 02 planirana su sredstva u iznosu od 82,1 miliona KM. Najveći iznos sredstava, odnosno 79,4 miliona KM, odnosi se na sredstva koja po osnovu prikupljenih depozita koriste osnovni sudovi, okružni sudovi i okružni privredni sudovi, u skladu sa propisima iz ove oblasti.

**Budžetska rezerva** Rebalansom budžeta za 2023. godinu iznosi 2,5 miliona KM, što je u skladu sa članom 44. Zakona o budžetskom sistemu Republike Srpske („Službeni glasnik Republike Srpske“, broj: 121/12, 52/14, 103/15 i 15/16), kojim je definisano da se budžetska rezerva planira u iznosu do 2,5% od ukupno planiranih budžetskih prihoda umanjenih za planirane grantove za tekuću fiskalnu godinu.

**FINANSIRANjE**

Finansiranje planirano u Rebalansu budžeta Republike Srpske za 2023. godinu iznosi ukupno 1.260,2 miliona KM, što je za 49,7 miliona KM više u odnosu na finansiranje planirano u Budžetu Republike Srpske za 2023. godinu, kada je isto iznosilo 1.210,5 miliona KM.

Finansiranje planirano Rebalansom budžeta za 2023. godinu razlikuje se u odnosu na finansiranje planirano Budžetom Republike Srpske za 2023. godinu u sljedećem:

* primici od naplate datih zajmova iznose 92,0 miliona KM i niži su za 0,9 miliona KM,
* primici od finansijske imovine iz transakcija sa drugim jedinicama vlasti iznose   
  6,7 miliona KM i niži su za 1,1 milion KM,
* primici od dugoročnog zaduživanja iznose 1.079,7 miliona KM i niži su za 0,3 miliona KM, pri čemu su primici od dugoročnog zaduživanja na domaćem tržištu viši za   
  310,2 miliona KM i iznose 610,2 miliona KM, dok su primici od dugoročnog zaduživanja na inostranom tržištu niži za 310,5 miliona KM i iznose 469,5 miliona KM i
* primici od kratkoročnog zaduživanja, putem izdavanja trezorskih zapisa, viši su za   
  52,0 miliona KM, te je predviđeno da na kraju 2023. godine kratkoročni dug iznosi 81,8 miliona KM.

**UKUPNI BUDžETSKI RASHODI I IZDACI**

Ukupni budžetski rashodi i izdaci, uključujući i otplatu dugova za 2023. godinu, iznose 5.523,0 miliona KM, što predstavlja uvećanje od 140,0 miliona KM, odnosno 2,6% u odnosu na sredstva planirana Budžetom Republike Srpske za 2023. godinu, dok ukupni budžetski rashodi i izdaci planirani na fondu 02 iznose 276,7 miliona KM.

**VI RAZLOG ZA RANIJE STUPANjE NA SNAGU ODLUKE O USVAJANjU REBALANSA BUDžETA**

Članom 109. Ustava Republike Srpske propisano je da zakoni i drugi opšti akti stupaju na snagu najranije osmog dana od dana objavljivanja, a da mogu stupiti na snagu ranije u naročito opravdanim okolnostima.

Usvajanje Odluke o Rebalansu budžeta i njeno ranije stupanje na snagu potrebno je u cilju stvaranja preduslova za finansiranje funkcija budžetskih korisnika, izvršavanje njihovih zadataka, kao i omogućavanja izmirenja obaveza u skladu sa dinamikom njihovog dospjeća i realizacije mjera koje su proistekle iz zakonskih i podzakonskih akata u toku godine.

**VII EKONOMSKA OPRAVDANOST DONOŠENjA REBALANSA BUDžETA**

Za realizaciju Prijedloga rebalansa Budžeta Republike Srpske za 2023. godinu obezbijeđena su sredstva na fondu 01, u iznosu od 5.523,0 miliona KM, a na fondu 02, u iznosu od 276,7 miliona KM.